Il-grotta ta' Lourdes fil-Ġnien tal-Vatikan (Ritratt: CNS photo/L'Osservatore Romano) L‐Isqfijiet ta' Malta u Għawdex jistiednu lill‐Poplu Malti u Għawdxi biex fil‐Jum Solenni ta' Għid il‐Ħamsin, għada, meta kellha sseħħ fostna iż‐Żjara tal‐Qdusija Tiegħu l‐Papa Franġisku, jingħaqad fit‐talb għall‐Qdusija Tiegħu, għall‐Knisja, għal pajjiżna u għad‐dinja. L‐Isqfijiet ser jingħaqdu mal‐Papa Franġisku fit‐talb : l‐Isqof Mario Grech mis‐Santwarju Nazzjonali tal‐Madonna Ta' Pinu llejla fil‐5:30 p.m.; l‐Arċisqof Charles Scicluna mis‐Santwarju Nazzjonali tal‐Madonna tal‐Mellieħa għada fid‐9:30 a.m. Dawn il‐mumenti ta' talb ser jixxandru fuq TVM2 u l‐media soċjali tal‐Arċidjoċesi ta' Malta u d‐Djoċesi ta' Għawdex. L‐Isqfijiet ser jitolbu sabiex il‐Mulej, fil‐ħniena tiegħu, isawwab fuqna d‐doni tal‐Ispirtu Qaddis tiegħu u jberikna bis‐saħħa fir‐ruħ u fil‐ġisem.
Stedina mill-Isqfijiet biex il-poplu jingħaqad fit-talb mal-Papa Franġisku